কথা উঠেছে, কোচিং স্টাফে বদল আনার। কয়েক জন প্রাক্তন অধিনায়ক কাঠগড়ায় দাঁড় করাচ্ছেন হেড কোচ রবি শাস্ত্রী এবং ব্যাটিং কোচ সঞ্জয় বাঙ্গারকে। আপনার কী মনে হয়? জিজ্ঞেস করায় কপিলের জবাব, ‘‘শুধুমাত্র এই সিরিজের ফলের উপর ভিত্তি করে যদি কোচিং বিভাগে বদল আনার কথা ওঠে, সেটা খুবই অন্যায় হবে।’’ তার পরেই প্রাক্তন অধিনায়ক বা বিশেষজ্ঞদের নিয়ে তাঁর পর্যবেক্ষণ, ‘‘আমাদের মতো প্রাক্তন ক্রিকেটার, যারা বিচার-বিশ্লেষণ করতে বসছি প্রত্যেক দিন, তাদের কিছু দায়দায়িত্ব আছে। ক্রিকেট খেলায় একটা লোক কেন শুধু ফলাফল আর স্কোরকার্ড দেখে বিচার করবে? সেটা সাধারণ মানুষের প্রতিক্রিয়া হতে পারে কারণ, তাঁরা সব সময় ফলই শুধু পেতে চাইবেন।’’ তাঁর প্রশ্ন, ‘‘ম্যানেজমেন্ট বদলের দাবি তুলে দেওয়া সহজ। কিন্তু আগে তো এই প্রশ্নটার উত্তরও পেতে হবে যে, ম্যানেজমেন্টে বদলে ছবিটা পাল্টাবে কি পাল্টাবে না?’’